text: Stærk midtbanespiller til SønderjyskE
  07 januar 2013 kl. 12.03
  Superligaklubben SønderjyskE får med omgående virkning tilgang af den 24-årige midtbanespiller Nicolai Madsen, der skifter fra HB Køge.
  Nicolai Madsen har underskrevet en kontrakt, der løber i tre år med til årsskiftet 2015/16.
  Nicolai Madsen spillede en stor rolle i sæson 2010/11, hvor HB Køge rykkede op i Superligaen. I den forgangne sæson var han også holdets topscorer med otte mål.
  Sportschef Ole Nielsen glæder sig til at få den talentfulde midtbanespiller i aktion for SønderjyskE:
  - Vi får i Nicolai Madsen en midtbanespiller, der er både teknisk og taktisk dygtig. Han har markeret sig i HB Køge som en hårdtarbejdende spiller med et godt blik for spillet, og han mestrer også de gode løb ind i feltet, hvor han kommer til scoringer.
  Nicolai Madsen mangler blot at bestå det obligatoriske lægetjek onsdag i Haderslev.
  